ช่อง YouTube อันดับหนึ่งของโลก กำลังถูกท้าชิง
เรื่องนี้เป็นเรื่องทำให้ลงทุนแมนเซอร์ไพรส์มากที่สุดเรื่องหนึ่ง รู้หรือไม่ว่า เมื่อก่อนช่อง YouTube อันดับหนี่งของโลก คือ PewDiePie แต่ตอนนี้กำลังถูกอีกช่องหนึ่งที่เป็นคู่แข่งแซง ช่องนี้มีชื่อว่า T-Series ช่องนี้ไม่ได้มีเนื้อหาแนวตลกเหมือน PewDiePie  แล้วช่อง T-Series คืออะไร? ทำไมจู่ๆ ถึงขึ้นมาแซงได้ ลงทุนแมนจะเล่าให้ฟัง..
21 มี.ค. 2562

ช่อง YouTube อันดับหนึ่งของโลก กำลังถูกท้าชิง
เรื่องนี้เป็นเรื่องทำให้ลงทุนแมนเซอร์ไพรส์มากที่สุดเรื่องหนึ่ง
รู้หรือไม่ว่า เมื่อก่อนช่อง YouTube อันดับหนึ่งของโลก คือ PewDiePie
แต่ตอนนี้กำลังถูกอีกช่องหนึ่งที่เป็นคู่แข่งแซง
ช่องนี้มีชื่อว่า T-Series
ช่องนี้ไม่ได้มีเนื้อหาแนวตลกเหมือน PewDiePie
แล้วช่อง T-Series คืออะไร?
ทำไมจู่ๆ ถึงขึ้นมาแซงได้
ลงทุนแมนจะเล่าให้ฟัง..
PewDiePie คือใคร?
PewDiePie อ่านว่า พิวดี้พาย ซึ่งเป็นช่องใน YouTube
จริงๆ แล้วเขามีชื่อว่า Felix Arvid Ulf Kjellberg ซึ่งเขาเป็นชาวสวีเดน ปัจจุบันมีอายุ 29 ปี
เขาเริ่มเปิดช่อง YouTube เป็นของตัวเองเมื่อปี 2010 โดยในช่วงแรกเป็นการแคสต์เกม และในตอนหลังมีเนื้อหาหลากหลายที่เป็นแนวตลก คลายเครียด
ด้วยคาแรกเตอร์นี้เองทำให้ช่องของเขาก้าวขึ้นมาเป็นช่องที่มีคนติดตามมากที่สุดในโลก
ปัจจุบันมีผู้ติดตามมากกว่า 90 ล้านบัญชี
และมียอดวิวมากกว่า 20,700 ล้านครั้ง
โดยปี 2018 เขาสามารถทำรายได้มากถึง 500 ล้านบาท..
แต่ทุกอย่างบนโลกนี้ไม่มีอะไรที่คงทนถาวร
และตำแหน่งที่ 1 ของช่อง PewDiePie ก็เช่นกัน
มี YouTube อีกช่องหนึ่งที่ก้าวขึ้นมามียอดคนติดตามที่สูสีกัน
และจริงๆ แล้วช่องนี้ได้ทำลายสถิติช่องที่มีคนดูเยอะที่สุดในโลกไปเรียบร้อยแล้วตั้งแต่ปี 2017
นั่นก็คือช่อง T-Series
หลายคนคงสงสัยว่าช่องนี้เกี่ยวกับอะไร
บางคนอาจจะเดาว่า T-Series คือช่องแคสต์เกมอีกช่องหนึ่งหรือเปล่า?
คำตอบคือ
ช่อง T-Series คือ ช่องที่เกี่ยวกับ “เพลงอินเดีย”
โดยปัจจุบันมีผู้ติดตาม 90 ล้านบัญชีใกล้เคียงกัน
ณ ตอนที่เขียนบทความนี้ช่อง T-Series มีผู้ติดตามมากกว่า PewDiePie อยู่ 31,000 บัญชี
แต่เมื่อดูยอดวิว T-Series มียอดวิวมากกว่า 65,200 ล้านครั้ง ซึ่งมากกว่า PewDiePie ถึง 3 เท่า
และ
เรื่องนี้จึงทำให้ลงทุนแมนสงสัยว่า
ตลาดเพลงอินเดียมีมูลค่าขนาดไหน?
เมื่อดูมูลค่าตลาดเพลงอินเดียจาก Statista พบว่า
ปี 2016 มีมูลค่าประมาณ 5,164 ล้านบาท
ปี 2017 มีมูลค่าประมาณ 5,810 ล้านบาท
ปี 2018 มีมูลค่าประมาณ 6,640 ล้านบาท
เมื่อดูจากแนวโน้ม ตลาดนี้ก็น่าจะเติบโตขึ้นทุกปี
หลายคนคงรู้กันดีว่าตลาดเพลงอินเดียมีความแข็งแกร่งเรื่องวัฒนธรรมที่เฉพาะตัว
แล้วสงสัยไหม?
ทำไม T-Series ถึงสามารถก้าวขึ้นมาตีคู่กับช่อง PewDiePie ได้
ทั้งๆ ที่คนดูช่องนี้น่าจะเป็นแค่คนอินเดียเท่านั้น
คนอินเดียเข้าใช้งานเว็บไซต์ YouTube เป็นอันดับที่ 2 ของประเทศ รองจาก Google
และยังมีสัดส่วนผู้ใช้งานใน YouTube เป็นอันดับ 2 ของโลก คิดเป็น 8.2% รองจากสหรัฐอเมริกา
อีกหนึ่งปัจจัยที่สำคัญของการมีจำนวนคนเข้าดูมากที่สุด นั่นก็เป็นเพราะ การฟังเพลงเราไม่จำเป็นที่จะต้องอยู่หน้าจอตลอดเวลา และยังสามารถเปิดซ้ำหลายๆ รอบได้โดยไม่เบื่อ
ทั้งหมดนี้จึงทำให้ช่องเพลงอินเดียได้กลายมาเป็นช่อง YouTube อันดับหนึ่งของโลก
ถ้าลองนำเรื่องนี้มาเปรียบเทียบกับโมเดลธุรกิจ
ธุรกิจที่จะประสบความสำเร็จในระดับโลกนั้น คงต้องมีองค์ประกอบหลายอย่าง ซึ่งไม่มีสูตรสำเร็จแน่นอน
แต่ถ้าให้บอก 2 สิ่งที่เป็นปัจจัยพื้นฐานก็คือ
ข้อแรก สินค้าหรือบริการของเรา ควรเป็นสิ่งที่คนสามารถซื้อซ้ำๆ หรือดูบ่อยๆ หลายรอบได้
ไม่ว่าจะเป็น Amazon, Google, Facebook ธุรกิจระดับโลกทั้งหมดจะมีคุณสมบัตินี้ไม่ว่าจะเป็นซื้อของบ่อย ค้นหาบ่อย หรือเปิดดูบ่อย
และข้อสอง ตลาดของเราควรใหญ่มากพอที่จะเข้าถึงได้เป็นหลัก 1,000 ล้านคนขึ้นไป
ปิดท้ายด้วยข้อมูลที่น่าสนใจ..
ประเทศอินเดียมีประชากรทั้งหมด 1,339 ล้านคน
มีการคาดการณ์ว่า อินเดีย กำลังจะก้าวข้ามประเทศจีน เป็นประเทศที่มีประชากรมากที่สุดในโลกในปี 2024 หรืออีก 5 ปีข้างหน้านี้เอง..
----------------------
ขณะที่เหล่า YouTuber กำลังแข่งขันกันอย่างดุเดือด รู้ไหม YouTube เกิดขึ้นได้อย่างไร อ่านเรื่องนี้ได้ที่
ติดตามเรื่องหลากหลาย จากผู้เขียนเก่งๆ หลายท่าน ในแอป blockdit โหลดได้ที่ 
สั่งซื้อหนังสือลงทุนแมน 9.0 ได้ที่
Lazada: 
Shopee: 
----------------------
References
-
-
-
-
-